text: Forsvarssprofil er gravid
  14 juni 2017 kl. 15.47
  Team Esbjergs håndboldkvinder må undvære stregspilleren Rikke Zachariassen i det meste af den kommende sæson.
  Team Esbjergs erfarne stregspiller Rikke Zachariassen venter sit tredje barn og har termin ved juletid.
  Hun vil således ikke være til rådighed for sit hold i det meste af denne sæson, men udelukker ikke, at hun kan komme tilbage i løbet af foråret.
  - Kommer jeg godt igennem hele forløbet og kan genvinde formen, vil jeg meget gerne bidrage og hjælpe holdet mod slutningen af sæsonen. Samtidig er jeg bevidst om, at min krop ikke bliver yngre.
  - Erfaringen fra tidligere er dog, at den naturlige pause i forbindelse med fødsler har gjort godt, og det håber jeg naturligvis også bliver tilfældet denne gang, siger Zachariassen til klubbens hjemmeside.
  Jesper Jensen, cheftræner, Team Esbjerg: "Vi er glade på Rikkes vegne, og som alle spillere efterlader hun et tomrum i truppen."
  Team Esbjerg er godt besat på stregpositionen, hvor klubben ud over Zachariassen har Ulrika Toft Hansen og Vilde Mortensen Ingstad. 
  Forsvarsmæssigt bliver det straks sværere at erstatte den snart 33-årige profil, der har spillet i klubben siden 2005.
  - Vi er glade på Rikkes vegne, og som alle spillere efterlader hun et tomrum i truppen, siger cheftræner Jesper Jensen.
  - Heldigvis er vi med "Ullis" og Vilde godt stillet på pladsen angrebsmæssigt, men da Rikke er en af de bedste forsvarsspillere i Danmark, lader hun sig ikke sådan lige erstatte. 
  - Vi kommer til at mangle en central forsvarsspiller, og vi går i de igangværende bestræbelser på at skaffe en ekstra bagspiller, der har gode egenskaber i forsvaret, slutter Jesper Jensen.
  Rikke Zachariassen har i forvejen to små børn på fire og fem år.
  